હિંમતનગર પાલિકામાં વિરોધ પક્ષના નેતાની નિમણૂક
ગુરુવાર, માર્ચ 21 2019, 05:28 Hrs(IST)
નવગુજરાત સમય | Publish Date: Sep 25 2018 12:26PM
હિંમતનગર પાલિકામાં વિરોધ પક્ષના નેતાની નિમણુક અપાતા કોંગ્રેસના સદસ્યોમાં નારાજગી સાથે વિવાદ શરૂ થયો હતો. પ્રદેશ પ્રમુખની મંજુરી સિવાય સ્થાનિક કક્ષાના નેતાઓએ પાલિકાના સભ્યોને વિશ્વાસમાં ન લીધા હોવાનો આક્ષેપ થતા કોંગ્રેસના સ્થાનિક રાજકારણમાં ગરમાવો આવી ગયો હતો. જે અંગેના વિગતવાર અહેવાલ નવગુજરાત સમયમાં પ્રસિધ્ધ થતા પ્રદેશ પ્રમુખ અમીત ચાવડાએ પણ આની ગંભીરતા પૂર્વક નોંધ લઇ પાલિકાના અગાઉ નિયુકત કરાયેલા વિપક્ષના સદસ્ય ઇશાક શેખની નિમણુકને રદ કરી પાલિકાના યુવા અને ઉત્સાહી સદસ્ય ઇમરાન અલજીવાલાને પાલિકામાં કોંગ્રેસ પક્ષના નેતા તરીકે નિમણુક આપવામાં આવતા વિરોધ પક્ષના નેતાની નિમણુકનો વિવાદનો અંત આવી ગયો હતો.
હિંમતનગર પાલિકામાં વોર્ડ નં.૪માં ચૂંટાયેલા કોંગ્રેસના સદસ્ય જગદીશભાઇ જયસ્વાલનું આકસ્મિક નિધન થતા પાલિકામાં વિપક્ષના નેતાની નિમણુક કરવા માટેની ગતિવિધિ શરૂ કરાઇ હતી. પાલિકામાં ભાજપ બહુમતિ ધરાવે છે ત્યારે કોંગ્રેસ પક્ષમાંથી ચૂંટાયેલા સદસ્યોમાંથી કોની વિપક્ષના નેતા તરીકે નિમણુક આપવામાં આવે તેની જિલ્લાના મોવડીઓએ ચર્ચા-વિચારણા કરવાને બદલે વિપક્ષના નેતા તરીકે ઇશાક શેખની પસંદગી કરી દેતા મામલો ગરમાયો હતો.
સાબકાંઠા જિલ્લામાં કોંગ્રેસના મોવડીઓ મનમાની રીતે વિવિધ હોદા્ઓ પર નિમણુકો આપી રહ્યા છે તેવી રજૂઆત પ્રદેશ પ્રમુખ અમીત ચાવડા સમક્ષ પણ કરવામાં આવી હતી. જેની ગંભીરતા પૂર્વક નોંધ લઇ જિલ્લાના મોવડીઓએ પાલિકાના વિપક્ષના નેતા તરીકે ઇશાક શેખની કરાયેલી નિમણુકને રદ કરી હતી અને નવા નેતા તરીકે ઇમરાન અલજીવાલાની નિયુકિત કરતો આદેશ જારી કર્યો હતો.આમ પાલિકાના વિપક્ષના નેતા તરીકે આગામી દિવસોમાં ઇમરાન અલજીવાલા જવાબદારી સંભાળશે. નવી નિમણુક કરતા હાલ પૂરતો વિવાદનો અંત આવ્યો છે.